Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 114/05)

Evropska komisija je ta zahtevek za manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„PROVOLONE VALPADANA“

EU št.: PDO-IT-0021-AM02 – 20.4.2018

ZOP ( X ) ZGO ( )

1. Ime

„Provolone Valpadana“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Provolone Valpadana“ je poltrdi sir „pasta filata“, proizveden iz surovega polnomastnega kravjega mleka z naravno kislostjo na podlagi fermentacije, ki je bilo zbrano na območju porekla v manj kot 60 urah in se lahko obdeluje:

— za blago vrsto in za pikantno vrsto s težo do 6 kg – toplotno z maksimalno pasterizacijo,

— za pikantno vrsto – toplotno s termizacijo.

Obdobje zorenja je lahko različno:

do 6 kg: najkrajše obdobje zorenja je 10 (deset) dni;

nad 6 kg: najkrajše obdobje zorenja je 30 (trideset) dni;

nad 15 kg in samo za pikantno vrsto: najkrajše obdobje zorenja je 90 (devetdeset) dni;

nad 30 kg z oznako P.V.S. pri pikantni vrsti: obdobje zorenja je daljše od osmih mesecev.

Sir se lahko tudi dimi.

Teža se razlikuje glede na obliko.

Oblike sira so lahko različne: oblika klobase, melone, prisekanega stožca ali hruškasta oblika, včasih z okroglino na vrhu (fiaschetta). Na zunanji površini so lahko vidne majhne zareze povezovalnih vrvic.

Skorja je gladka, tanka, svetlo rumene do zlate in včasih rumenorjave barve. Blaga vrsta, ki je namenjena razrezu na kose, je lahko brez skorje.

Testo je običajno kompaktno z redkimi majhnimi luknjicami. Za sir s krajšim časom zorenja je značilno blago luščenje, medtem ko je za sir z daljšim obdobjem zorenja značilno izrazitejše luščenje. Običajno je slamnato rumene barve.

Po zorenju, ki ne presega treh mesecev, ima sir nežen okus, ki postane izraziteje pikanten pri daljšem zorenju ali kadar se skupaj ali posamično uporabita kozje ali jagnječje sirilo.

Največja dovoljena vsebnost vode ne sme presegati:

46 % pri blagih vrstah in pikantnih vrstah do 6 kg;

43 % pri pikantnih vrstah, težjih od 6 kg.

Vsebnost maščobe v suhi snovi ne sme biti nižja od 44 % in višja od 54 %.

3.3 Krma (samo za proizvode živalskega izvora) in surovine (samo za predelane proizvode)

Najmanj 50 % osnovne prehrane krav molznic, ki jo sestavljajo krma (sveža ali konzervirana) in koncentrirana ali nekoncentrirana krmila, mora izvirati z območja porekla, poklada pa se kravam v laktaciji, kravam zunaj molznega obdobja in telicam, starejšim od sedmih mesecev. Vsaj 75 % suhe snovi v dnevnem obroku krme mora izvirati iz krme, pridelane na območju prireje mleka. Dovoljena krma vključuje: svežo krmo s trajnih ali začasnih pašnikov, krmne rastline, seno, dobljeno s sušenjem krmnih rastlin na polju, žitno slamo, travno silažo, pokošeno travo in silažne bale sena. Dovoljena krmila so: žita in proizvodi iz žit, koruzne pogače, pololjnice in proizvodi iz njih, gomolji in korenine, suha krma, stranski produkti proizvodnje sladkorja, kot je melasa in/ali derivati, pa izključno kot tehnološki pripomočki in ojačevalci okusa, pri čemer se ne preseže omejitev 2,5 % suhe snovi v dnevnem obroku. Dovoljeni so tudi: semena stročnic in posušeni rožiči ter njihovi derivati, maščobe, mineralne soli, dovoljene na podlagi veljavne zakonodaje, in aditivi, kot so vitamini, elementi v sledeh, aminokisline, arome in antioksidanti, dovoljeni na podlagi veljavne zakonodaje, pri čemer se dodatno zahteva, da morajo biti vsi uporabljeni antioksidanti in arome naravni ali enaki naravnim. Dovoljena je uporaba neaktivnega kvasa.

Surovine: mleko, sirilo, sol.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Vsi celi hlebci morajo biti označeni z logotipom zaščitene označbe porekla „Provolone Valpadana“, natisnjenim na ustreznem nosilcu, zaščitenem pred nedovoljenimi spremembami (kovina, plastika).

Oznako je treba namestiti ob vnosu hlebcev v zorilnice. Pri manjših sirih (do 6 kg) se lahko oznaka namesti ob izhodu iz zorilnice, če so bili ob vnosu v zorilnico jasno označeni z ustreznimi sredstvi v skladu s sistemom, ki ga je vzpostavilo podjetje.

Videz sira „Provolone Valpadana“ v celih hlebcih se lahko pred prodajo prilagodi s papirnatimi trakovi, nalepkami, vrečkami ali drugimi enakovrednimi materiali. Pri vsaki od teh prilagoditev morata logotip in celotna zaščitena označba porekla „Provolone Valpadana“ zavzemati najmanj šestino površine, namenjene trgovski znamki, razen pri sirih, ki tehtajo manj kot 6 kg.

Pri označevanju z žigom s črnilom mora biti označba „Provolone Valpadana“ prikazana v zgoraj navedenih mejah, vendar pa logotip ni potreben.

Po osemmesečnem obdobju zorenja lahko imetniki označbe „Provolone Valpadana“ samo za pikantno vrsto zaprosijo za vroči žig kratice „P.V.S.“, ki pomeni „Provolone Valpadana Stagionato“ (zorjeni sir Provolone Valpadana). Da se sir lahko označi z navedenim žigom, ga mora na izrecno zahtevo in stroške imetnika označbe najprej tehnično pregledati specializirano osebje. Pri izboru se pregleda zunanji videz hlebca (ki ne sme biti razpokan, zvok pri rahlem udarjanju po siru pa mora biti enoten), struktura testa (luščenje, brez luknjic in neelastično), barva (bela, ki meji na slamnato rumeno), okus (prisotnost pekočega občutka pri pikantni vrsti in neslan) in aroma (močna v povezavi z vonjem).

Logotip, ki vključuje označbo, mora biti natisnjen na embalaži, namenjeni končnim potrošnikom, v velikosti, sorazmerni z uporabljeno embalažo, tako da zavzema najmanj 10 % razpoložljive površine. Označba „Provolone Valpadana“ mora biti navedena z enakimi črkami. Navedba „zaščitena označba porekla“ se lahko nadomesti s simbolom Skupnosti.

Logotip je lahko tudi enobarven.

4. Jedrnata opredelitev geografskega območja

Geografsko območje zajema celotno ozemlje pokrajin Cremona, Brescia, Verona, Vicenza, Rovigo, Padova, Piacenza in sosednjih občin pokrajin Bergamo, Mantova in Lodi ter avtonomne pokrajine Trento.

5. Povezava z geografskim območjem

Geografsko območje proizvodnje zajema del Padske nižine, zanj pa so značilne obsežna proizvodnja krme, velika količina razpoložljivega mleka ter podnebne razmere, ki so še posebno ugodne za krmo in vzrejo goveda, namenjenega za prirejo mleka. Zaradi teh okoljskih dejavnikov so na območju proizvodnje popolni pogoji za proizvodnjo sira „Provolone Valpadana“.

„Provolone Valpadana“ je sir „pasta filata“, ki sicer izvira iz južne Italije, vendar se je po zaslugi padske tradicije proizvodnje sira, v kateri ni nikoli primanjkovalo tehničnega znanja in izkušenj niti potrebnih surovin, uveljavil tudi v severni Italiji. Pri proizvodnji sira „Provolone Valpadana“ so zlasti pomembne uporaba naravne sirotke, pridobljene iz ostankov sirotke iz predhodne predelave, sposobnost sirarjev z območja, da preudarno uporabljajo različna jagnječja, kozja in telečja sirila, ter spretnost pri gnetenju in obdelavi testa.

Za sir „Provolone Valpadana“ je značilen nežen okus, kadar zorenje ne presega treh mesecev, in izraziteje pikanten, kadar zorenje traja dlje in glede na vrsto uporabljenega sirila. Sir „Provolone Valpadana“ je različnih oblik, kot so oblika klobase, melone, prisekanega stožca in hruškasta oblika, ter različnih velikosti, pri katerih lahko teža presega 30 kg. Testo je kompaktno, vendar ni suho kot pri sirih „pasta filata“ iz južne Italije, ki lahko zaradi svoje manjše velikosti zorijo in postanejo pikantni le s sušenjem, zaradi česar postanejo primerni za ribanje.

„Provolone Valpadana“ se na opredeljenem geografskem območju proizvaja že od druge polovice 19. stoletja in čeprav sir „pasta filata“ izvira iz južne Italije, je v 20. stoletju zaslovel v severni Italiji, kot dokazujejo dela avtorjev Besana (1916) in Fascetti (1923).

K širjenju proizvodnje sira „Provolone Valpadana“ so prispevale tehnične zmogljivosti za proizvodnjo sirov proizvajalcev iz Padske nižine, ki so se sčasoma razvile zaradi posebno primernih pogojev geografskega območja za vzrejo krav, ki proizvedejo velike količine mleka za predelavo. Ena od značilnosti metode proizvodnje sira „Provolone Valpadana“ je uporaba sirotke iz predhodne predelave za nadaljnjo proizvodnjo. Ta postopek je namreč pomemben značilni del proizvodnje sira „Provolone Valpadana“ tako z vidika ozemlja kot tudi z vidika metode proizvodnje, saj se v proizvodnji sira redko uporablja. Izboljšave proizvodnih tehnik so vplivale na nekatere komercialne značilnosti proizvoda, kot sta oblika in velikost sira „Provolone Valpadana“, vendar pa se njegove bistvene značilnosti niso spremenile. Raznolikost oblik in velikosti sira „Provolone Valpadana“ je plod spretnosti sirarjev z geografskega območja, ki z gnetenjem dosežejo zadostno prožnost testa, zaradi česar ga je mogoče oblikovati v različne oblike in velikosti, tudi zelo velike. Te komercialne značilnosti je mogoče pripisati geografskemu območju proizvodnje, ker so se na tem območju razvile in ohranile. Poleg tega je hkratni obstoj dveh vrst sira, tj. blage in pikantne vrste, rezultat sposobnosti sirarjev, da uporabljajo različna sirila, ki omogočajo značilen okus proizvoda „Provolone Valpadana“, ki je lahko blag, kot pri manjših sirih s krajšim obdobjem zorenja, ali pa pikanten, kot pri težjih sirih z daljšim obdobjem zorenja, čeprav so postopki predelave podobni, pri čemer je testo kompaktno in ni nikoli tako suho, da bi bilo potrebno ribanje kot pri najznačilnejših sirih „pasta filata“ iz južne Italije.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani italijanskega ministrstva za kmetijsko, prehrambno in gozdarsko politiko (www.politicheagricole.it), kjer izberete „Qualità“ (Kakovost) (v desnem zgornjem kotu zaslona), nato „Prodotti DOP, IGP e STG“ (Proizvodi ZOP, ZGO in ZTP) in nazadnje „Disciplinari di Produzione all’esame dell’UE“ (Specifikacije, predložene v pregled Evropski uniji).

(1) UL L 179, 19.6.2014, str. 17.